b'\n_START_ARTICLE_\nViria\n_START_SECTION_\nPalvelut\n_START_PARAGRAPH_\nViria tuottaa yrityksille ja yhteis\xc3\xb6ille fyysisen ja digitaalisen turvallisuuden, tiedonhallinnan ja tiedolla johtamisen ratkaisuja sek\xc3\xa4 digitaalisia palveluita. _NEWLINE_Virian turvaliiketoiminnan perusajatuksena on yksi turvallisuus. Ihmisten, tiedon ja omaisuuden suojaamiseen tarvitaan sek\xc3\xa4 fyysisi\xc3\xa4 ett\xc3\xa4 digitaalisia suojauskeinoja. Viria Security Oy on yksi Suomen suurimmista turva-alan yhti\xc3\xb6ist\xc3\xa4, ja ainoa joka tuottaa sek\xc3\xa4 turvateknologian ett\xc3\xa4 kyberturvan palveluita. _NEWLINE_Tietoliiketoiminnassaan Viria on erikoistunut ohjelmistokehitykseen, palvelumuotoiluun sek\xc3\xa4 tiedon analysoinnin ja hy\xc3\xb6dynt\xc3\xa4misen ratkaisuihin. N\xc3\xa4it\xc3\xa4 toimittavat tyt\xc3\xa4ryhti\xc3\xb6 Bitfactor Oy sek\xc3\xa4 osakkuusyhti\xc3\xb6 Aureolis Oy.\n_START_SECTION_\nHistoria\n_START_PARAGRAPH_\nVirian juuret ovat paikallisessa puhelinyhti\xc3\xb6toiminnassa ja ulottuvat yli 130 vuoden taakse. Vuonna 1882 vaasalaiset liikemiehet perustivat Oy Waasan Telefooniyhdistyksen, joka oli Suomen viides puhelinyhti\xc3\xb6._NEWLINE_Suomen telealalle on ominaista, ett\xc3\xa4 puhelinyhti\xc3\xb6it\xc3\xa4 perustivat yksityiset ihmiset omien kommunikaatiotarpeidensa pohjalta. N\xc3\xa4in ollen pieni\xc3\xa4 puhelinyhti\xc3\xb6it\xc3\xa4, -yhdistyksi\xc3\xa4 ja -osuuskuntia syntyi Suomeen useita satoja. Viime sotien j\xc3\xa4lkeen alalla alkoi rakenteellinen muutos, ja pieni\xc3\xa4 puhelinyhti\xc3\xb6it\xc3\xa4 yhdistyi suuremmiksi. Esimerkiksi Vaasan seudulla oli 1950-luvun puoliv\xc3\xa4liss\xc3\xa4 noin 20 itsen\xc3\xa4ist\xc3\xa4 puhelinyrityst\xc3\xa4, joista suurin osa liittyi 1960-luvun alkuun menness\xc3\xa4 Vaasan Puhelin Oy:hyn. Vastaava kehitys tapahtui my\xc3\xb6s Etel\xc3\xa4- ja Keski-Pohjanmaalla. Vuonna 1989 Vaasan Puhelin ja Etel\xc3\xa4-Pohjanmaan Puhelin fuusioituivat Vaasan L\xc3\xa4\xc3\xa4nin Puhelin Oy:ksi, ja Kokkolan Puhelin Oy liitettiin samaan yhti\xc3\xb6\xc3\xb6n vuonna 2010._NEWLINE_Anvia-nimell\xc3\xa4 konserni on toiminut vuodesta 2008 alkaen._NEWLINE_DNA teki vuonna 2009 valtausyrityksen, joka kuitenkin torjuttiin paikallisin voimin._NEWLINE_Vuonna 2014 Elisa on noussut Anvian suurimmaksi omistajaksi ja omisti 9.10.2014 yrityksest\xc3\xa4 25 prosenttia. Anvia pyysi arviot yhti\xc3\xb6n osakkeen arvosta. Kahden ulkopuolisen asiantuntijan tekem\xc3\xa4n arvion mukaan osakkeen arvo on selv\xc3\xa4sti korkeampi kuin Elisan tarjoama 2\xc2\xa0000 euroa. Elisa pyrkii valtaamaan Anvian, mutta eri tahoilta on ryhdytty torjumaan valtausyrityst\xc3\xa4._NEWLINE_Kes\xc3\xa4ll\xc3\xa4 2016 Anvia ja Elisa sopivat yritysj\xc3\xa4rjestelyst\xc3\xa4, jossa Anvian telecom-liiketoiminnot sulautuivat Elisaan 1.7.2016. _NEWLINE_Anvia Oyj vaihtoi nimens\xc3\xa4 Viriaksi tammikuussa 2017 ja ryhtyi rakentamaan konsernia uuden strategiansa mukaisesti, jossa keski\xc3\xb6\xc3\xb6n nousi turvallisuus ja tiedon jalostaminen.'